ตำรวจเตือนภัยประชาชนรู้เท่าทัน 7 กลโกงมิจฉาชีพบนโลกออนไลน์ ด้าน ผบ.ตร.สั่งกวาดล้างอาชญากรรมทางเทคโนโลยีอย่างเข้มงวด
พลตำรวจเอกดำรงศักดิ์ กิตติประภัสร์ รองผู้บัญชาการตำรวจแห่งชาติ ในฐานะผู้อำนวยการศูนย์ปราบปรามอาชญากรรมทางเทคโนโลยีสารสนเทศ สำนักงานตำรวจแห่งชาติ หรือ PCT เตือนภัยประชาชนให้ทราบถึงวิธีการต่าง ๆ ที่มิจฉาชีพมักใช้ในการหลอกลวงเหยื่อบนโลกออนไลน์ 7 ข้อ ประกอบด้วย 1) การหลอกขายของออนไลน์ แต่ไม่ส่งสินค้าจริง หรือส่งสินค้าที่ไม่ตรงตามที่ตกลง หรือไม่มีคุณภาพมาให้ 2) เงินกู้ออนไลน์ ชนิดดอกเบี้ยมหาโหดที่มีผู้เสียหายจำนวนมาก หลงเชื่อและตกเป็นเหยื่อ 3) เงินกู้ออนไลน์ ที่ไม่มีจริง กรณีนี้ แก๊งมิจฉาชีพจะหลอกผู้เสียหายว่าก่อนได้รับเงินกู้ จะต้องเสียค่าดำเนินการต่าง ๆ โดยให้ผู้เสียหายโอนเงินให้แต่สุดท้าย ก็ไม่ได้รับเงินกู้ตามที่กล่าวอ้าง 4) การหลอกให้ลงทุนต่าง ๆ ผ่านช่องทางออนไลน์ โดยเสนอผลตอบแทนเป็นจำนวนมาก ได้เงินไว เมื่อเหยื่อหลงเชื่อร่วมลงทุนเป็นจำนวนมากขึ้น ก็จะเริ่มบ่ายเบี่ยงไม่ให้ผลตอบแทนตามที่ตกลง 5) หลอกให้เล่นพนันออนไลน์ 6) โรแมนซ์สแกมหลอกให้รัก หลอกให้โอนเงิน 7) การส่งลิงก์ปลอม หลอกแฮกข้อมูลโทรศัพท์  ทั้งนี้ พลตำรวจเอกดำรงศักดิ์ ระบุด้วยว่า ผู้บัญชาการตำรวจแห่งชาติ ได้สั่งการให้ทุกหน่วยเร่งระดมกวาดล้างอาชญากรรมทางเทคโนโลยีอย่างเข้มงวด และสำหรับประชาชนหากพบเบาะแสหรือเกรงจะตกเป็นเหยื่อ สามารถแจ้ง ได้ที่สายด่วน PCT 1599 หรือ บช.สอท. 1441 ตลอด 24 ชม. หรือสายตรง 08-1866-3000 หรือ www.pct.police.go.th